b'\n_START_ARTICLE_\nEnojec\n_START_PARAGRAPH_\nEnojec je naziv za \xc4\x8doln, namenjen tekmovalnemu veslanju in naziv discipline, v kateri taki \xc4\x8dolni tekmujejo._NEWLINE_Enojec poganja en vesla\xc4\x8d, ki v vsaki roki dr\xc5\xbei po eno veslo, s katerim poganja \xc4\x8doln po vodi. Vesla\xc4\x8d sedi v \xc4\x8dolnu s hrbtom obrnjen v smer vo\xc5\xbenje. Podoben, le nekoliko \xc5\xa1ir\xc5\xa1i \xc4\x8doln, ki pa je namenjen vo\xc5\xbenji po bolj razburkani vodi ter preva\xc5\xbeanju tovora, se imenuje skif. Kljub temu, da med \xc4\x8dolnoma obstajajo veliek razlike se \xc5\xa1e vedno pogosto dogaja, da se izraza me\xc5\xa1ata._NEWLINE_Enojec je v pravilih Mednarodne vesla\xc5\xa1ke zveze natan\xc4\x8dno opredeljen in je \xc5\xbee od samega za\xc4\x8detka tudi olimpijska disciplina. Minimalna masa \xc4\x8dolna je 14 kg (30.8lbs), povpre\xc4\x8dna dol\xc5\xbeina pa okoli 8,2 m (27ft)._NEWLINE_Enojec je druga najpo\xc4\x8dasnej\xc5\xa1a disciplina v \xc5\xa1portnem veslanju, med tekmovalci pa velja za najte\xc5\xbejo tako s psiholo\xc5\xa1kega kot fizi\xc4\x8dnega vidika. Prav zato se o enojcu ve\xc4\x8dkrat govori kot o kraljevski disciplini v veslanju._NEWLINE_Enojce ve\xc4\x8dkrat uporabljajo za trening ekipnih vesla\xc4\x8dev. Predvsem so primerni za vaje koordinacije in tehnike. Razlog za to ti\xc4\x8di v tem, da se v enojcu hitro odkrijejo vse napake, ki jih dela tekmovalec. Kljub temu je velika razlika med \xc4\x8dolni, ki za premikanje uporabljajo po eno veslo na tekmovalca in tako imenovanimi dvojnimi \xc4\x8dolni, kjer ima vesla\xc4\x8d v vsaki roki po eno veslo. Prav zato tekmovalci, ki so vajeni enega vesla ne obvladajo tehnike dvojnih \xc4\x8dolnov.'